Aquest estiu vaig estar una setmana amb la família a Bielsa. Abans d'anar-hi vaig intentar aprendre per internet unes quantes paraules i expressions aragoneses (a ). També em va agradar la cançó S'ha feito de nuei. Un cop a Bielsa em vaig decebre una mica. No vaig sentir parlar en aragonès a ningú, ni entre la gent d'allà. Sí que tenen un parlar característic, amb mots aragonesos, però al cap i a la fi és castellà. Jo confiava en trobar l'aragonès, així que vaig preguntar-li a un pagès d'edat avançada, que va resultar que li deien l'"alcalde" de Chisagüés, si parlava aragonès. Em va dir que amb els altres pagesos sí que parlaven amb algunes paraules del belsetán (o la fabla, no sé amb quina paraula m'ho va dir però "aragonès" segur que no), que quan era jove se sentia molt més però ara ja no, però que qui coneixia bé l'aragonès era el "Baitico", que preguntés a Bielsa per ell perquè era estrany però feia uns cinc dies que no el veien. A casa el Baitico em van dir que portava uns dies malalt, així que al final no vaig poder parlar amb ell (desitjo que es recuperés). Ja vam tornar a Barcelona i no vaig indagar més. Per acabar t'explico una altra anècdota: a l'"alcalde" i un altre pagès també se'ls va ocórrer, quan els hi vaig demanar per l'aragonès, una persona de Espierba, que no sé com es deia. Però després em van dir que no, que aquella persona s'"inventava" paraules. Vés a saber si aquell home d'Espierba en realitat recollia paraules d'altres dialectes o parlava un aragonès més "unificat".